กรมชลประทาน รายงานข้อมูลเพิ่มเติมกรณีน้ำกัดเซาะคันพนังถนนเรียบลำน้ำชีในเขตความรับผิดชอบขององค์การบริหารส่วนตำบลท่าตูม บ้านท่าตูม ต.ท่าตูม อ.เมือง จ.มหาสารคาม
กรมชลประทาน รายงานข้อมูลเพิ่มเติมกรณีน้ำกัดเซาะคันพนังถนนเรียบลำน้ำชีในเขตความรับผิดชอบขององค์การบริหารส่วนตำบลท่าตูม บ้านท่าตูม ตำบลท่าตูม  อำเภอเมือง จังหวัดมหาสารคาม 

นายวิทยา มากปาน รองผู้ว่าราชการจังหวัดมหาสารคาม  ได้ประชุมร่วมกับนายอำเภอเมืองมหาสารคาม หัวหน้าป้องกันและบรรเทาสาธารณภัยจังหวัดมหาสารคาม กรมชลประทานโดยโครงการชลประทานมหาสารคามและหน่วยงานที่เกี่ยวข้อง   โดยที่ประชุมสรุปว่า  จะไม่ดำเนินการอุดปิดช่องขาด แต่จะป้องกันไม่ให้พนังขยายขนาดความกว้างเพิ่มขึ้น เนื่องจากเป็นพื้นที่เกษตรที่เสียหายโดยสิ้นเชิงแล้วตั้งแต่พายุ “เซินกา” แต่จะดำเนินการป้องกันพื้นที่ชุมชน หมู่บ้าน และถนนสำคัญที่ใช้สัญจร ไม่ให้ได้รับผลกระทบ

ส่วนกรณีพนังกั้นน้ำที่ขาดรวมความยาว 30 เมตร ลึกประมาณ 2 เมตร นั้น นายวิทยา มากปาน รองผู้ว่าราชการจังหวัดมหาสารคาม พร้อมด้วย นายอำเภอเมืองมหาสารคาม  ได้ลงพื้นที่ตรวจสอบพบว่า สาเหตุ คือ น้ำชีได้กัดเซาะพนังกั้นน้ำบริเวณสถานีสูบน้ำท่าตูม-เขื่อนวังยางขาดเป็นระยะทางประมาณ 30 เมตร  ซึ่งตำแหน่งจุดขาดอยู่ห่างจากเขื่อนวังยางด้านเหนือน้ำขึ้นมาประมาณ 1 กิโลเมตร ระหว่างสถานีสูบน้ำเขื่อนวังยางกับบ้านท่าตูม ตำบลท่าตูม อำเภอเมือง จังหวัดมหาสารคาม  ซึ่งพื้นที่ที่ได้รับความเสียหายเป็นพื้นที่เกษตรกรรมที่ได้รับผลกระทบจากพายุ "เซินกา" เป็นพื้นที่น้ำท่วมอยู่เดิมมีระดับน้ำท่วมขังประมาณ 0.50-1.00 เมตร (จุดต่ำ)  ณ บริเวณจุดขาดนี้ทำให้น้ำไหลล้นเข้าไปยังพื้นที่เพิ่มเติมทำให้มีระดับน้ำท่วมขังเพิ่มขึ้นเป็น 1.5 เมตร ณ เวลา 7.00 น.กินพื้นที่ 2,800 ไร่ และจะขยายตัวเพิ่มมากขึ้นตามลำดับจนสูงสุดไม่เกิน 8,000 – 11,000 ไร่ ตามที่เคยถูกน้ำท่วมมาก่อนแล้วในช่วงพายุ “เซินกา” ที่ผ่านมา โดยเป็นพื้นที่น้ำท่วมที่ได้รับความเสียหายโดยสิ้นเชิงอยู่แล้ว  

ทั้งนี้ สำหรับแนวทางการแก้ไขปัญหา จะเร่งระบายน้ำผ่านประตูระบายน้ำกุดเชียงสา และลำห้วยกุดเชียงบัง ลงแม่น้ำชีโดยเร็ว  ซึ่งทิศทางการไหลของมวลน้ำที่ไหลล้นเข้าที่จุดขาด จะไหลไปรวมกันที่ประตูระบายน้ำ (ปตร.) กุดเชียงสา ไหลลงแม่น้ำชี ซึ่งปัจจุบัน มีระดับน้ำด้านในสูงกว่าแม่น้ำชี 0.10-0.15 เมตร สามารถเปิดบานประตูระบายน้ำระบายน้ำตามแรงโน้มถ่วงได้   ลำห้วยกุดเชียงบัง ซึ่งมีระดับน้ำสูงกว่าแม่น้ำชีประมาณ 0.15 - 0.20 เมตร ระบายลงแม่น้ำชี  โดยกรมชลประทาน สนับสนุนรถฟาร์มเทรคเตอร์ 1 คัน เข้าดำเนินการปรับพื้นถนนที่คับแคบให้มีความสะดวกในการลำเลียงวัสดุ เพื่อดำเนินการป้องกันจุดพนังดังกล่าวแล้วไม่ให้ขยายตัวกว้างขึ้น และปัจจุบันได้ขนย้ายรถบรรทุกเทท้าย 2 คัน และรถแบ็คโฮ 1 คันเข้าพื้นที่จุดขาดแล้ว เพื่อร่วมกับหน่วยงานอื่นๆ ดำเนินการป้องกันตามแนวทางและคำสั่งจังหวัดมหาสารคาม โดยจังหวัดมหาสารคาม อำเภอ และส่วนท้องถิ่น กำลังดำเนินการเสริมกระสอบทรายป้องกันไม่ให้น้ำเข้าท่วมหมู่บ้าน ชุมชน (พื้นที่หมู่บ้านที่อยู่ในความเสี่ยงประกอบด้วย หมู่บ้าน บ้านตูม ,บ้านหนองข่า และบ้านโปโล,เบื้องต้นได้แจ้งให้ประชาชนได้ขนย้าย สิ่งของต่างๆขึ้นบนที่สูงให้ปลอดภัยแล้ว) พร้อมทั้งใช้กระสอบทรายวางเป็นแนวป้องกันไม่ให้น้ำท่วมถนนสายหลักที่ใช้สัญจรระหว่างหมู่บ้าน ทั้งนี้ จะจำกัดวงน้ำท่วมให้อยู่เฉพาะเขตพื้นที่การเกษตรเท่านั้น 

ที่มา : กรมชลประทาน